Dominee bid vir polisielede toe hulle hom aftrek | Netwerk24
Dominee bid vir polisielede toe hulle hom aftrek
Deur Arisa Janse van Rensburg 29 April 2020 05:39
Hy was dadelik gespanne toe polisielede hom onlangs by 'n padversperring vra om uit sy motor te klim.
Ds. Henk Calitz sê daar het onmiddellik 'n vrees by hom opgekom.
" 'n Mens hoor allerhande slegte stories."
Toe 'n kaptein hom egter vra om vir hulle te bid, het sy hart dadelik in sy keel gaan sit.
"Ek weet nie of die liewe Heer my Engels lekker verstaan het nie, maar die kaptein het sy span bymekaargeroep en ek het toe vir hulle gebid," sê Calitz, leraar van die Hervormde gemeente Carletonville.
Ds. Henk Calitz preek al nege jaar by die Hervormde gemeente Carletonville.
Ds. Henk Calitz doop 'n baba in die Hervormde kerk Carletonville.
Calitz verduidelik hy was verlede Vrydag van Parys na Carletonville onderweg toe hy tussen Parys en Fochville by 'n padversperring gestop word.
"Ek het bietjie meer as 'n week gelede 'n tannie in Parys gaan haal omdat sy bloedoortappings moes kry. Toe ons plaaslike hospitaal haar nie kon help nie het ek aangebied om haar Vrydag weer terug te vat."
Nadat Calitz haar afgelaai het, het hy sowat 30 km buitekant Parys in die rigting van Fochville 'n padversperring teëgekom.
"Ek het vir die polisieman die hele storie verduidelik en my permit en ID gewys. Hy het gevra ek moet aftrek en het my papiere gevat. Ek was toe dadelik gespanne. Toe die kaptein my vra om 'n gebed te doen was ek regtig verbaas."
Dit was veral die skielike rustigheid tydens sy gebed wat Calitz oorweldig het.
"Ek het die Here gedank vir hulle wat daar is. Ek het gebid vir hulle wat in hierdie moeilike tye ook harde houe vat," sê hy.
"Jy hoor van magsmisbruik en hoe die polisie sommer net mense toesluit. Dan word al die polisie sleggesê en dit kan ook nie vir hulle maklik wees nie. Ek kon sien hulle was ook gespanne."